text: "Модерна" излиза с нов бустер, Си Цзинпин зове "да добавим крила към тигър и да действаме" - От деня - БНР Новини
  На виртуалния форум в Давос:
  Антъни Фаучи каза, че няма данни, доказващи, че повтарящите се Covid ваксинации биха претоварили имунната система
  Разработването на ваксина за варианта Омикрон и нуждата от международно обединение в справянето с негативните ефекти от пандемията - това са някои от темите в речите на бизнес и политически лидери, говорили при откриването на Световния икономически форум. Той се провежда виртуално заради Covid-19.
  Изпълнителният директор "Модерна" Стефан Бансeл обяви, че фармацевтичната компания ще излезе с данни за своя специфична бустерна ваксина за варианта Омикрон през месец март.
  "Модерна" също така разработва комбиниран препарат, който включва бустерна доза срещу Covid-19 и експериментална противогрипна ваксина.
  По думите на Бансeл целта е да се осигури една бустерна ваксина, която да се поставя веднъж в годината за хората, които не искат да си правят по две-три ваксини на сезон.
  От своя страна главният инфекционист на Съединените щати Антъни Фаучи отбеляза, че няма данни, които да доказват, че повтарящите се ваксинации срещу Covid-19 биха претоварили имунната система.
  Той каза, че е прекалено рано да се каже кога Covid-19 ще се превърне от пандемия в ендемия, но изрази надежда това да стане още тази година, ако не се появят нови варианти.
  В същото време китайският президент Си Цзинпин призова страните да засилят сътрудничеството помежду си, за да предотвратят нов спад на световната икономика.
  Той използва като метафора тигъра - знакът, под който, според китайския календар ще премине 2022 година:
  "За да посрещнем тежките предизвикателства, пред които е изправено човечеството, трябва да добавим крила към тигър и да действаме със смелостта и силата на тигъра, за да преодолеем всички препятствия по пътя си напред".